[{"text_idx": "#000000", "text": "EtxeaErreportajeakArgentina III: Otan\u0303oren kimu berriak"}, {"text_idx": "#000001", "text": "Argentina III: Otan\u0303oren kimu berriak"}, {"text_idx": "#000002", "text": "Testua eta irudiak: Oihana Iguaran"}, {"text_idx": "#000003", "text": "Bertsozale batentzat zaila da Argentina entzun eta Pello Mari Otan\u0303o ez gogoratzea. Rosario ezagutuko genuela ikustean, ezin genuen han haren \u2018zerbait\u2019 aurkitzeko ideia alboratu; bere hezurrak \u201cEuskal Herriko arbolpe\u201d honetan utzi nahi zituenak han amaitu zuelako bizialdia, onbuen lurrean."}, {"text_idx": "#000004", "text": "Bertsolariak Argentinako euskal komunitateari egindako ekarpena ezagutu genuen hasieran. Buenos Airesen bizi ziren boladan (1904) Laurak Bat euskal etxeak Euskara Katedra sortu zuen eta Pello Mari izendatu zuten lehen irakasle. Baliabiderik ezean, metodologia berria sortu zuen eta oraindik artxibategian zein biloben esku daude orduko zirriborroak. Euskal etxeak gastuak bere gain hartu arren (edo agian horregatik), bertan behera utzi zuen lan hori bertsolariak, ikasleen fundamentu faltarekin etsita."}, {"text_idx": "#000005", "text": "Laurak Bat bisitatzean ez genuen dena ikusteko aukerarik izan eta, beharbada horren ondorioz, ez genuen Otan\u0303ori egindako keinurik aurkitu. Rosarion presenteago egongo ote zen pentsatu genuen eta hara bidean ginela, ustekabean, Lapridako horma batek egin zigun keinua: \u201cMagdalena Mouja\u0301n Otan\u0303o liburutegia\u201d, zioen. Lapridako euskal etxean geunden eta segituan jo genuen azalpen eske, Pello Mariren ondorengoa behar zuela konbentzituta."}, {"text_idx": "#000006", "text": "Gure usteak baieztatu zituen euskal etxeko zuzendariak, baina txundituta utzi gintuen emakume haren ezagutzeak. Zientzialari ospetsua izan zen Magdalena Mouja\u0301n, emakumeak etxeko lanetara bideratzen ziren garaian; ipuin kontalaria eta idazlea zen, andreak isilpean fantaseatzera bultzatzen ziren garaian. Matematika irakasle izan zen, hainbat herrialdetako unibertsitateetan (Argentinan, Perun...). Harrituta entzun genuen bere berri, eta Pello Mari Otan\u0303oren familia edonolakoa ez zela aurrez jakin arren, ondorengoena ere kasualitatea ez zela pentsa zitekeen. Apur bat arakatuta egiaztatu genuen Magdalena Mouja\u0301nen ama ere, Pello Mariren alaba, irakasle-eskolan titulatua zela 1910. urtearen aurretik. Ahizpa guztiek egin zituzten unibertsitate ikasketak, XX. mendeko lehen hamarkadan."}, {"text_idx": "#000007", "text": "Pello Mari Otan\u0303oren biloba zen Magdalena Mouja\u0301n, kultura eta euskal nazionalismoa ikertzen dituen Arturo Campio\u0301n elkarteko kide zen eta bere ekarpenagatik jarri zioten liburutegiari haren izena. Euskal etxeko helduek intelektualki zuen maila azpimarratzen zuten, baina bereziki haren ipuinak gogoratzen zituzten. Aitonaren moduan, oso ahots ahula omen zuen (ez dakigu bertsolariaren moduan asma ote zuen) eta ipuinak oso ahots apalez kontatzen omen zituen; akaso, aurrez lortu zuelako belarri guztiak adi izatea. \\ \u2018Gu ta gutarrak\u2019 ipuinagatik egin zen ezagun, frankismoak zentsuratu egin baitzion; eta horrelakoetan gertatzen den moduan, lana hauspotzea baino ez zuen lortu."}, {"text_idx": "#000009", "text": "Ez dakigu lege zaharra transmititu zien ondorengoei, ez eta euskara zenbateraino eta noiz galdu zen ere. Zuhaitz bakoitzak bere erara luzatzen baititu adarrak, sustraiak non sartu erabakitzen zaion arren. Onbu edo intxaurrondo, argi dagoena da Pello Mari Otan\u0303o bertsolariaz gain, nabarmentzeko moduko beste Otan\u0303o batzuk ere sortu zirela geroztik."}, {"text_idx": "#000010", "text": "Tags: argentina oihana iguaran otan\u0303o Otan\u0303oren kimu berriak pello mari otan\u0303o rosario"}, {"text_idx": "#000012", "text": "116. aldizkaria - NORI Komikia (Azal biguna)\n116. aldizkaria - NORI Komikia (Azal gogorra)\n114. aldizkaria - Bertsolari emakumeei buruzko monografikoa"}]